**ELŐTERJESZTÉS KÍSÉRŐ LAP**

**E-szám: 113/2018.**

**Tárgy:** **Nagykovácsi Nagyközség Önkormányzatának 2018. évi költségvetéséről szóló 4/2018. (II. 23.) önkormányzati rendeletének 3. sz. módosítása**

**Előterjesztő neve:** Kiszelné Mohos Katalin polgármester

**Előadó neve:** Perlaki Zoltán pénzügyi és adóügyi osztályvezető

**Az előterjesztés aláírás előtti előzetes ellenőrzése**

**Vezetői ellenőrzés**

- az előterjesztés tartalmilag és formailag *megfelelő - nem megfelelő*

**előadó osztályvezetője**

**Pénzügyi ellenőrzés**

- az előterjesztés tartalmilag és formailag *megfelelő - nem megfelelő*

**pénzügyi osztályvezető**

**Törvényességi ellenőrzés**

- az előterjesztés tartalmilag és formailag *megfelelő - nem megfelelő*

**Nagykovácsi, 2018. november 7.**

**jegyző**

***Az előterjesztés kiküldhető – nem küldhető ki.***

**Nagykovácsi, 2018. november 7.**

 **polgármester**

**Tisztelt Képviselő-testület!**

Nagykovácsi Nagyközség Önkormányzatának Képviselő-testülete az Önkormányzat 2018. évi összevont költségvetését a 4/2018 (II. 23.) önkormányzati rendeletével fogadta el 1.528.249 ezer forint bevételi és 1.528.249 ezer forint kiadási főösszeggel.

A 4/2018. (II. 23.) önkormányzati rendelet 13. § alapján a Képviselő-testület a végrehajtott és bejelentett előirányzat módosítások alapján költségvetési rendeletét szükség szerint módosítja.

A 2018. évi költségvetés első módosítása a 12/2018 (V.25.) rendelettel került elfogadásra, amelynek során az Önkormányzat és költségvetési szerveinek bevételi és kiadási összevont előirányzata 1.576.822 ezer forintra emelkedett.

A költségvetés második módosítását 2018. szeptember 20-án fogadta el a Képviselő-testület (13/2018 (IX. 24.) önkormányzati rendelet), amelynek következtében a költségvetési főösszeg 1.588.101 ezer forintra módosult.

**Jelen rendeletmódosítás során a következőket vettük figyelembe:**

1. a központi költségvetésből az Önkormányzaton keresztül az általa irányított költségvetési szervek egyes dolgozói részére biztosított bérkompenzációt, a bölcsődei dolgozók részére nyújtott szociális ágazati pótlékot, valamint az Öregiskola dolgozóinak bérkiegészítésére kapott kulturális pótlékot;
2. a NATÜ Intézmény jelen előterjesztéshez mellékelt előirányzatmódosítási kérelmét;
3. tartalékból történő átcsoportosítási javaslatot.

**Önkormányzat**

***Bevételi előirányzatok: + 815 ezer forint***

**Működési célú támogatások államháztartáson belülről: + 515 ezer forint**

A Magyar Államkincstár (MÁK) évközi előirányzat módosításokról szóló értesítései alapján itt kerültek elszámolásra a központi költségvetésből származó Önkormányzatot megillető, de eredeti előirányzatban nem szereplő támogatások összegei.

A 8-9. havi bérkompenzáció összege 70 ezer forint. A bérkompenzáció felosztása: óvoda: 63 ezer forint, polgármesteri hivatal: 7 ezer forint.

A bölcsődei dolgozókra vonatkozó 9-10. havi szociális ágazati pótlék 70 ezer forint volt.

Az Öregiskola dolgozói részére a 9-10. havi kulturális illetménypótlékként 375 ezer forint többletforrást biztosított az állam.

**Felhalmozási bevételek: + 300 ezer forint**

A NATÜ Intézmény kérelmezte a jelenlegi, meglehetősen rossz állapotban lévő teherautójának cseréjét (lásd csatolt levél). Előzetes érdeklődésük alapján a régi teherautót 300 ezer forintért tudnák beszámítani, ennek összegét tartalmazza a felhalmozási bevételi előirányzat.

 ***Kiadási előirányzatok: + 815 ezer forint***

**Irányító szervi támogatás – 1.985 ezer forint**

Az állami támogatások közül a bérkompenzáció 70 ezer forinttal növeli az intézmények előirányzatát (óvoda: 63 ezer forint, polgármesteri hivatal: 7 ezer forint). A szociális ágazatban dolgozók pótléka 70 ezer forint összegben emeli a bölcsőde finanszírozását. A 375 ezer forint kulturális illetménypótlék az Öregiskola irányító szervi támogatásához adandó hozzá.

**Beruházások: + 4.300 ezer forint**

A NATÜ csatolt előirányzatmódosítási kérelmében szereplő teherautó vételi ára bruttó 2.800 ezer forint. Mivel a gépjárművek az Önkormányzat tulajdonában vannak, az intézmények csak üzemeltetik azokat, ezért a beruházás összegével az Önkormányzat előirányzatát szükséges megnövelni.

Az általános iskolában az Érdi Tankerület jelenleg tetőfelújítást végez. Az Önkormányzat javasolja, hogy a kivitelező végezze el a tetőtérbeépítésnél a régebbi hőszigetelés kiegészítését, illetve egy db tetőablak cseréjét, amely kiegészítő munkák az Önkormányzat költségvetését terhelnék.

Az eredeti költségvetésben 1.500 ezer forint került tervezésre a felhalmozási célú átadott pénzeszközök között, amely az Érdi Tankerület részére hozzájárulás lett volna az Általános Iskola fűtési rendszer korszerűsítéséhez. Az Érdi Tankerület a hozzájárulásra nem tartott igényt, ezért az 1.500 ezer forint visszavonásra került, és jelenleg tartalékban van.

Amennyiben a Képviselő-testület támogatja a javaslatot, szükségessé válik ennek az eredetileg is az iskola támogatására szánt 1.500 ezer forintnak a tartalékokból beruházási sorra történő átcsoportosítása.

**Tartalékok: – 1.500 ezer forint**

A fentebb említettek miatt az Önkormányzat általános tartalékok sora 1.500 ezer forinttal csökkenne.

**A 3. számú előirányzat módosítások következtében az Önkormányzat bevételi és kiadási pénzforgalmi főösszege a 2. számú módosítás utáni 1.530.537 ezer forintról 1.531.351 ezer forintra változott.**

**Polgármesteri Hivatal**

***Bevételi előirányzatok: + 7 ezer forint***

**Irányító szervi támogatás + 7 ezer forint**

A hivatali irányító szervi támogatását növeli a központosított támogatásokból az 8-9 havi bérkompenzációra kapott +7 ezer forint.

***Kiadási előirányzatok: + 7 ezer forint***

**Személyi juttatások + 6 ezer forint**

A 8-9. havi bérkompenzációból a személyi juttatás Polgármesteri Hivatalra vonatkozó bruttó összege 6 ezer forint.

**Munkaadókat terhelő járulékok és szociális hozzájárulási adó + 1 ezer forint**

A 8-9. havi bérkompenzáció járulékának Polgármesteri Hivatalra vonatkozó összege 1 ezer forint.

**Az előirányzat módosítások következtében a Polgármesteri Hivatal bevételi és kiadási pénzforgalmi főösszege 233.644 ezer forintról 233.651 ezer forintra változott.**

**Kispatak Óvoda**

***Bevételi előirányzatok: + 63 ezer forint***

**Irányító szervi támogatás + 63 ezer forint**

A Kispatak Óvoda részére irányító szervi támogatásként átadásra kerül a központosított támogatásokból a 6-8. havi bérkompenzációra kapott 63 ezer forint.

***Kiadási előirányzatok: +63 ezer forint***

**Személyi juttatások + 51 ezer forint**

A 6-8 havi bérkompenzációból a személyi juttatás összege 63 ezer forint.

**Járulékok + 12 ezer forint**

A 6-8 havi bérkompenzációból a járulék összege 12 ezer forint.

**Az előirányzat módosítások következtében a Kispatak Óvoda bevételi és kiadási pénzforgalmi főösszege 330.413 ezer forintról 330.476 ezer forintra változik.**

**Öregiskola Közösségi Ház és Könyvtár**

***Bevételi előirányzatok: + 375 ezer forint***

**Irányító szervi támogatás + 375 ezer forint**

Az Öregiskola részére irányító szervi támogatásként átadásra kerül a központosított támogatásokból a 9-10. havi kulturális illetménypótlék, melynek összege 375 ezer forint.

***Kiadási előirányzatok: + 375 ezer forint***

**Személyi juttatások + 304 ezer forint**

A 9-10 havi kulturális illetménypótlékból 304 ezer forint a személyi juttatás összege.

**Járulékok + 71 ezer forint**

A kulturális illetménypótlékból 71 ezer forint a szociális hozzájárulási adó.

**Az Öregiskola bevételi és kiadási pénzforgalmi főösszege 67.197 ezer forintról 67.572 ezer forintra változik**.

**Lenvirág Bölcsőde és Védőnői Szolgálat**

***Bevételi előirányzatok: + 70 ezer forint***

**Irányító szervi támogatás + 70 ezer forint**

A bölcsőde részére irányító szervi támogatásként átadásra kerül a központosított támogatásokból a 9-10. havi szociális ágazati pótlékra kapott 70 ezer forint.

***Kiadási előirányzatok: +70 ezer forint***

**Személyi juttatások + 57 ezer forint**

A 9-10 havi szociális ágazati pótlékból a személyi juttatás összege 57 ezer forint.

**Járulékok + 13 ezer forint**

A 9-10 havi szociális ágazati pótlékból a járulék összege 13 ezer forint.

**Az előirányzat módosítások következtében a Lenvirág Bölcsőde és Védőnői Szolgálat bevételi és kiadási pénzforgalmi főösszege 78.656 ezer forintról 78.726 ezer forintra változik.**

**Nagykovácsi Településüzemeltetési Intézmény**

***Bevételi előirányzatok: – 1.500 ezer forint***

**Intézményi többletbevételek előirányzatosítása: + 1.000 ezer forint**

A NATÜ Intézmény eredeti működési bevételi terve 508 ezer forint volt, ezt az összeget már mostanáig 1.000 ezer forinttal túlteljesítette. A költségvetési rendelet 14. § szerint „Az Önkormányzat irányítása alá tartozó költségvetési szervek szabadon használhatják fel a jóváhagyott bevételi előirányzataikon felüli többletbevételüket, az éves költségvetésében meghatározott célokra és módon.” A NATÜ kérelme alapján a többletbevételt a teherautó cseréjéhez használná fel az Önkormányzat.

**Intézményi finanszírozás csökkenése – 2.500 ezer forint**

Mivel a gépjárművek nem az intézmény, hanem az az Önkormányzat tulajdonában vannak, ahhoz, hogy az Önkormányzat a NATÜ részére egy teherautót tudjon biztosítani, szükséges a NATÜ finanszírozásának 2.500 ezer forintos csökkentése és ezen összeg Önkormányzathoz történő átcsoportosítása.

***Kiadási előirányzatok: – 1.500 ezer forint***

**Dologi kiadások – 2.350 ezer forint**

A NATÜ előirányzatátcsoportosítási kérelme alapján az intézmény dologi kiadásai 2.350 ezer forinttal csökkennének, amelyből 1.500 ezer forint teherautó vásárlásra, 250 ezer forint szivattyú és víztartály vásárlására, 600 ezer forint pedig informatikai eszközök beszerzésére lenne fordítva.

**Beruházások + 850 ezer forint**

A csatolt kérelem alapján a dologi kiadásokból 850 ezer forint kerülne át a beruházások sorára, amelyből 250 ezer forint a benzines szivattyú és víztartály, 600 ezer forint a számítógépek és monitorok előirányzata.

**A Nagykovácsi Településüzemeltetési Intézmény bevételi és kiadási pénzforgalmi főösszege 82.319 ezer forintról 80.819 ezer forintra változik.**

**Összegzés**

Az előterjesztésben részletezett 3. sz. rendeletmódosítás után Nagykovácsi Nagyközség Önkormányzata 2018. évi összevont költségvetésének összesített bevételi és kiadási főösszege az eredeti 1.528.249 ezer forintról **1.589.915 ezer forint**ra változik.

A tartalék összege 1.500 ezer forinttal csökkenne, így a rendeletmódosítás elfogadása esetén annak összege: **26.136 ezer forint**ra módosulna.

A költségvetés módosításának előkészítése a központi költségvetés által biztosított előirányzatok beemelése, a NATÜ előirányzat-átcsoportosítási, illetve beruházásra vonatkozó kérelme, valamint a tartalék részbeni felhasználhatósága érdekében történt.

Nagykovácsi, 2018. november 7.

 Kiszelné Mohos Katalin

 polgármester